**Othniel Charles Marsh** (\* 29. október 1831, Lockport, New York, USA – † 18. marec 1899, New Haven, Connecticut) bol americký paleontológ. Marsh je považovaný za jedného z najprominentnejších vedcov v odbore paleontológie. Pripisujú sa mu objavy a opisy mnohých nových druhov a teórií pôvodu vtákov.

Od 70. rokov do 90. rokov 19. storočia súperil so svojim rivalom, paleontológom Edwardom Drinkerom Copom v konflikte dnes známom ako vojny kostí.

Životopis
---------

### Mladosť

Narodil sa v Lockporte do skromnej rodiny, avšak, jeho strýko George Peabody bol bohatý bankár a filantrop. Promoval v roku 1856 na Phillips Academy a v roku 1860 na Yale College.

Neskôr študoval geológiu a mineralógiu na Sheffield Scientific School a potom paleontológiu a anatómiu v Berlíne, Heidelbergu a Breslaue. V roku 1866 sa vrátil do Spojených štátov a bol menovaný profesorom paleontológie stavovcov na univerzite v Yale. Svojho strýka presvedčil, aby zriadil *Peabodyho prírodovedné múzeum Yalskej univerzity*.

### Kariéra

Fotografia Othniela C. Marsha a Reda Clouda v meste New Haven, v roku 1880.
Marsh a jeho početní zberatelia kostí odkryli okolo 500 nových druhov fosílnych zvierat, ktoré následne všetky pomenoval. V máji roku 1871 odkryl Marsh prvú fosíliu vtákojaštera nájdenú v Amerike. Našiel aj rané kone, lietajúce plazy, dinosaurov z obdobia Jury a Kriedy (napr. *Apatosaurus* a *Allosaurus*) a opísal vtákov s ozubeným zobákom z Kriedy (napr. *Ichthyornis* a *Hesperornis*).

Marsh je známy pre súperenie zvané vojny kostí, ktoré viedol proti paleontológovi Edwardovi Drinkerovi Copovi. Vďaka tomuto horlivému súťaženiu medzi dvoma vedcami sa objavilo a zdokumentovalo viac ako 130 nových druhov dinosaurov. Vojnu kostí nakoniec vyhral Marsh, ktorý našiel 80 nových druhov dinosaurov, zatiaľ čo Cope našiel „len" 56. Cope to nezobral ľahko a „vojna" medzi nimi pokračovala po mnoho ďalších rokov vo vedeckých časopisoch.

### Smrť

Zomrel 18. marca v roku 1899. Bol pochovaný na Grove Street Cemetery v meste New Haven.

Odkaz
-----

Othniel Marsh (v strede, vzadu) a jeho pomocníci pripravení na vykopávanie.
Marsh pomenoval nasledujúce rody dinosaurov: *Allosaurus* (1877), *Ammosaurus* (1890), *Anchisaurus* (1885), *Apatosaurus* (1877), *Atlantosaurus* (1877), *Barosaurus* (1890), *Camptosaurus* (1885), *Ceratops* (1888), *Ceratosaurus* (1884), *Claosaurus* (1890), *Coelurus* (1879), *Creosaurus* (1878), *Diplodocus* (1878), *Diracodon* (1881), *Dryosaurus* (1894), *Dryptosaurus* (1877), *Labrosaurus* (1896), *Laosaurus* (1878), *Nanosaurus* (1877), *Nodosaurus* (1889), *Ornithomimus* (1890), *Pleurocoelus* (1891), *Priconodon* (1888), *Stegosaurus* (1877), *Torosaurus* (1891), *Triceratops* (1889). 

Nazval podrady: Ceratopsia (1890), Ceratosauria (1884), Ornithopoda (1881), Stegosauria (1877), a Theropoda. Tiež pomenoval aj čeľade: Allosauridae (1878), Anchisauridae (1885), Camptosauridae (1885), Ceratopsidae (1890), Ceratosauridae, Coeluridae, Diplodocidae (1884), Dryptosauridae (1890), Nodosauridae (1890), Ornithomimidae (1890), Plateosauridae (1895), a Stegosauridae (1880). Taktiež nazval aj mnoho druhov dinosaurov.

Dinosaurí rod *Othnielia* bol pomenovaný v roku 1977 P. Galtonom na počesť Marshovi, ako bol aj druh *Marshosaurus bicentesmus* (Madsen, 1976).

Vďaka Marshovým nálezom vzniklo pôvodné jadro kolekcie Yale's Peabody Museum. V múzeu Great Hall dominuje prvá fosílna kostra *Apatosaura*, ktorého objavil (avšak pomenoval ho "Brontosaurus").

Svoj dom v meste New Haven daroval Yalovej univerzite v roku 1899. Dom Othniela C. Marsha, dnes známy ako Marsh Hall je národná historická pamiatka. Základy sú dnes známe ako Marsh Botanical Garden.

Referencie
----------

1. 1 2   Professor Marsh is Dead. The World-Famous Geologist Succumbs to Pneumonia. Chair of Paleontology Founded for Him. Caused the Establishment of Peabody Museum. *New York Times*, March 19, 1899. Dostupné online [cit. 2010-07-28].

Iné projekty
------------

Commons
* Spolupracuj na Commons Commons ponúka multimediálne súbory na tému **Othniel Charles Marsh**

Zdroj
-----

* BENTON Michael: *DINOSAURY malá kniha*, 2000

*Tento článok je čiastočný alebo úplný preklad článku Othniel Charles Marsh na anglickej Wikipédii.*

Autoritné údaje: * BnF: 12391952s
* GND: 116792469
* ISNI: 0000 0001 2123 121X
* LCCN: n79128954
* VIAF: 19761195
* WorldCat: lccn-n79128954


[[]]